“หม่อมอุ๋ย”เชื่อส่งออกไตรมาส 2 จะดีกว่าไตรมาสแรก ได้บาทอ่อนช่วยหนุน
"หม่อมอุ๋ย"เชื่อส่งออกไตรมาส 2 จะดีกว่าไตรมาสแรก ได้บาทอ่อนช่วยหนุน
27 พ.ค. 2558

ม.ร.ว.ปรีดิยาธร เทวกุล รองนายกรัฐมนตรี ฝ่ายเศรษฐกิจ เปิดเผยว่า สำหรับแนวโน้มการส่งออกของไทยในเดือนพ.ค. โดยคาดว่าจะไม่ติดลบแล้ว หลังจากที่เดือนเม.ย.การส่งออกติดลบลดลงมาอยู่ที่ -1.7% ซึ่งคาดว่าไตรมาส 2 ของปีนี้การส่งออกจะปรับตัวดีขึ้นกว่าไตรมาสแรกที่ติดลบกว่า 4% ซึ่งส่วนหนึ่งเป็นผลกระทบจากที่ช่วงนั้นเงินบาทแข็งค่าเมื่อเทียบกับค่าเงินของจีน และญี่ปุ่นซึ่งเป็นประเทศคู่ค้าในลำดับต้นๆ ของไทย ดังนั้นจึงต้องรออีกสักระยะหลังจากที่เงินบาทปรับตัวอ่อนค่าลงจึงจะทำให้การส่งออกของไทยกลับมาดีขึ้นได้
ทั้งนี้ ในปัจจุบันภาครัฐได้เร่งเคลียร์หนี้ที่เกิดขึ้นจากรัฐบาลก่อนหน้าราว 7.2 แสนลบ. ทั้งในส่วนของโครงการรับจำนำข้าว กองทุนประกันสังคม โดยรัฐบาลจะเร่งใช้หนี้ในส่วนนี้ให้หมดด้วยการออกหุ้นกู้ส่วนหนึ่ง และอีกส่วนคือการนำหุ้นที่ภาครัฐถืออยู่ในบริษัทต่างๆ ออกขาย แต่ยืนยันว่าการขายหุ้นนี้จะไม่กระทบต่อนโยบายภาครัฐในอนาคต ส่วนจะเป็นหุ้นของบริษัทที่จดทะเบียนในตลาดหลักทรัพย์หรือไม่นั้น จะต้องให้นายสมหมาย ภาษี รมว.คลังเป็นผู้ชี้แจงในรายละเอียดต่อไป